CELEX: 52013XG0614(01)
Language: hu
Date: 2013-06-14
Title: A Tanács következtetései a felsőoktatás szociális dimenziójáról

14.6.2013   
            
            
               HU
            
            
               Az Európai Unió Hivatalos Lapja
            
            
               C 168/2
            
         A Tanács következtetései a felsőoktatás szociális dimenziójáról
   2013/C 168/02
   AZ EURÓPAI UNIÓ TANÁCSA,
   ÖSSZEFÜGGÉSBEN:
   
               1.
            
            
               az Európai Unió működéséről szóló szerződés 165. és 166. cikkével;
            
         
               2.
            
            
               az Európa 2020 stratégiával, különösen az abban foglalt azon kiemelt célkitűzéssel, amely szerint a 30–34 évesek körében legalább 40 %-ra kell növelni a felsőfokú vagy annak megfelelő végzettséggel rendelkező arányát,
            
         
               3.
            
            
               az oktatás és képzés terén folytatott európai együttműködés stratégiai keretrendszeréről (Oktatás és képzés 2020) szóló 2009. május 12-i tanácsi következtetésekkel (1), amelyekben a Tanács a méltányosság, a társadalmi kohézió és az aktív polgári szerepvállalás előmozdítását a négy stratégiai cél egyikeként határozta meg, valamint kiemelte, hogy az oktatási és képzési politikának lehetővé kell tennie, hogy élete során minden polgár – személyes, szociális vagy gazdasági körülményeitől függetlenül – elsajátíthasson mind szakmai, mind kulcskészségeket, valamint kulcskompetenciákat, és ezeket aktualizálhassa és fejleszthesse,
            
         
               4.
            
            
               az oktatás és a képzés szociális dimenziójáról szóló, 2010. május 11-i tanácsi következtetésekkel (2), amelyek egyrészt hangsúlyozták annak fontosságát, hogy mindenki számára azonos hozzáférési lehetőségeket kell biztosítani a minőségi oktatáshoz és méltányos elbánást kell garantálni, valamint hogy az oktatásban részesülők olyan képzési eredményeket érjenek el, amelyek függetlenek gazdasági-társadalmi hátterüktől és olyan egyéb tényezőktől, amelyek az oktatás tekintetében hátrányt jelenthetnek, másrészt pedig megállapították, hogy gazdasági és szociális szempontból is indokolt a népesség általános végzettségi szintjének emelése és magas szintű készségek kialakítása, továbbá hogy az alapvető készségek és kulcskompetenciák mindenki által történő elsajátításának biztosítása rendkívül fontos szerepet fog játszani a polgárok foglalkoztathatóságának javításában, valamint társadalmi befogadásuk és személyes kibontakozásuk elősegítésében,
            
         
               5.
            
            
               a felsőoktatás modernizációjáról szóló 2011. november 28-i tanácsi következtetésekkel (3), amelyekben a Tanács felkérte a tagállamokat, hogy egyrészt mozdítsák elő azoknak a hatékony stratégiáknak a szisztematikus fejlesztését, amelyek biztosítják az alulreprezentált csoportok részvételét a felsőoktatásban, másrészt pedig növeljék az arra irányuló erőfeszítéseiket, hogy a kurzusok színvonalának, relevanciájának és vonzerejének javítása révén a lehető legkisebbre csökkentsék a felsőoktatásból lemorzsolódók arányát, mégpedig elsősorban a hallgató-központú oktatás megvalósításával és a tanulmányok megkezdését követően nyújtott támogatás, pályaorientáció és tanácsadás segítségével,
            
         
               6.
            
            
               a bolognai folyamatról tartott 2012. április 26–27-i miniszteri konferencián részt vett miniszterek által elfogadott bukaresti közleménnyel, amelyben a miniszterek megállapodtak arról, hogy nemzeti szintű intézkedéseket fogadnak el a magas színvonalú felsőoktatásban való részvétel általános lehetőségének bővítésére, továbbá ismét megfogalmazták azt a célt, miszerint a felsőoktatási tanulmányokat megkezdő és elvégző hallgatók összetételének tükröznie kell az európai népesség sokszínűségét, valamint hogy a bolognai folyamat megvalósításáról szóló 2012. évi jelentésben külön ki kell térni a felsőoktatás szociális dimenziójára, tanulmányozva az arra vonatkozóan elérhető statisztikai információkat, hogy a hallgatók háttere hogyan befolyásolja a felsőoktatásban való részvételüket, illetve megvizsgálva a részvétel bővítésére irányuló különböző szakpolitikai megközelítéseket,
            
         
               7.
            
            
               a „Gondoljuk újra az oktatást: beruházás a készségekbe a jobb társadalmi-gazdasági eredmények érdekében” című, az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának címzett 2012. november 20-i bizottsági közleménnyel (4), amely az azt kísérő szolgálati munkadokumentumban (5) ösztönzi a partnerségek fejlesztését és megerősítését, valamint a készségek egész életen át tartó fejlesztésének rugalmas megvalósítási módjait,
            
         
               8.
            
            
               a nem formális és az informális tanulás eredményeinek érvényesítéséről szóló, 2012. december 20-i tanácsi ajánlással (6), amelyben a tagállamok megállapodtak abban, hogy kialakítják az ilyen tanulási eredmények érvényesítésére vonatkozó szabályokat, hogy az egyének a pályájuk során kamatoztathassák a formális oktatás és képzés keretein kívül szerzett ismereteiket, illetve azok segítségével magasabb szintű képzésben, például felsőoktatásban vehessenek részt,
            
         
               9.
            
            
               a 2013. évi éves növekedési jelentéssel, amely az innováció, valamint a kutatás és fejlesztés mellett az oktatást is a növekedés és a versenyképesség alapvető fontosságú motorjaként határozza meg, valamint hangsúlyozza, hogy a humán tőkébe való befektetésnek jelentős szerepe van a munkanélküliség leküzdésében és a gazdasági fellendülés előkészítésében,
            
         
               10.
            
            
               az Oktatás és képzés 2020 stratégia keretében 2013 márciusában Prágában lezajlott rendezvénnyel, amelynek célja a felsőoktatásból lemorzsolódók számának csökkentésére és ezzel a felsőfokú tanulmányaikat sikeresen elvégzők arányának növelésére irányuló szakpolitikákkal és gyakorlatokkal kapcsolatos egymástól való tanulás volt. A résztvevők elsősorban azokkal a nemzeti, intézményi és európai szintű megközelítésekkel foglalkoztak, amelyek révén növelhető az oklevelet szerzők aránya, és amelyek arra irányulnak, hogy az intézményi körülményeket az egyre sokszínűbb hallgatói együtteshez igazítsák;
            
         EGYETÉRT ABBAN, HOGY:
   
               1.
            
            
               bár az Európa előtt álló kihívásokra nem lehet önmagában az oktatás és képzés révén választ adni, mégis mind gazdasági, mind szociális szempontból létfontosságú, hogy az embereket olyan magas szintű készségekkel és kompetenciákkal vértezzük fel, amelyekre Európának szüksége van, és törekednünk kell annak biztosítására is, hogy a felsőoktatáshoz való hozzáférés méltányosabb, az abban való részvétel és az oklevelet szerzők száma pedig kiegyenlítettebb legyen. Még mindig túl nagy azoknak a jó képességű személyeknek a száma, akik szociális, kulturális vagy gazdasági okokból, vagy a támogató és pályaorientációs rendszerek elégtelensége okán nem vesznek részt felsőfokú képzésben;
            
         
               2.
            
            
               Európa gazdasági fellendülése, valamint a fenntartható növekedés – többek között fokozott kutatáson és innováción keresztüli – ösztönzése egyre jobban függ attól, hogy képes-e fejleszteni minden polgára készségeit, ami jól példázza a társadalmi és a gazdasági célkitűzések egymástól való függését. A készségek szakoktatáson és -képzésen keresztüli javítását célzó erőfeszítésekkel párhuzamosan a minőségi felsőoktatás és az egész életen át tartó tanulás is döntő szerepet tölt be a foglalkoztathatóság javítása és a versenyképesség növelése szempontjából, ezzel egyidejűleg pedig előmozdítja a hallgatók és friss diplomások személyes és szakmai fejlődését, valamint ösztönzi a társadalmi szolidaritást és a polgári szerepvállalást;
            
         
               3.
            
            
               mind a bolognai folyamat és az európai felsőoktatási térség abból következő kialakítása, mind pedig a felsőoktatási rendszerek modernizálására vonatkozó uniós menetrend és az Európa 2020 stratégia is azt mutatja, hogy az európai szintű együttműködés és a közös szakpolitikai válaszok értékes hozzájárulást jelentenek a közös kihívások leküzdéséhez, mégpedig a bevált gyakorlatok cseréjén, a tényeken alapuló összehasonlító szakpolitikai elemzésen, finanszírozás nyújtásán, továbbá olyan fenntartható mechanizmusok megvalósításának elősegítésén keresztül, amelyek a különböző hallgatói csoportok nagyobb fokú mobilitásának megkönnyítését célozzák;
            
         FELKÉRI A TAGÁLLAMOKAT, HOGY A SZUBSZIDIARITÁS ELVÉNEK ÉS A FELSŐOKTATÁSI INTÉZMÉNYEK AUTONÓMIÁJÁNAK KELLŐ SZEM ELŐTT TARTÁSÁVAL:
   
               1.
            
            
               fogadjanak el olyan nemzeti célkitűzéseket, amelyek arra irányulnak, hogy az alulreprezentált és hátrányos helyzetű csoportok tagjai nagyobb arányban férjenek hozzá a felsőoktatáshoz, vegyenek részt abban és szerezzenek oklevelet, és ezzel előrelépést tegyenek a bolognai folyamat azon céljának megvalósításában, hogy a felsőoktatási tanulmányokat megkezdő, folytató és elvégző hallgatói kar összetétele a felsőoktatás minden szintjén tükrözze a tagállamok népességének sokszínűségét;
            
         
               2.
            
            
               minden szinten mozdítsák elő az együttműködést az oktatási szolgáltatásokat – így többek között a nem formális és az informális tanulás formáit – kínálók és a más érdekeltek között, hogy meghatározható legyen, hogy mely konkrét csoportok alulreprezentáltak a felsőoktatásban, valamint hogy e csoportok körében ösztönözzék a tanárképzésben való nagyobb arányú részvételt, az oktatás minden ágazata tekintetében;
            
         
               3.
            
            
               segítsék elő proaktív stratégiák és ahhoz kapcsolódó struktúrák intézményi szintű kidolgozását, ideértve a nagyközönségnek szóló tájékoztató tevékenységeket, az egész életen át tartó tanulás lehetőségeit, az oktatás és a munkaerőpiac kínálta lehetőségekre és az azok révén elérhető eredményekre vonatkozó tájékoztatást, a megfelelő kurzus kiválasztását segítő iránymutatást, a társak általi mentorálást, a tanácsadást és a támogató szolgáltatásokat is;
            
         
               4.
            
            
               mozdítsák elő – a különösen a szakoktatásból és -képzésből és a nem formális és informális tanulásból – a felsőoktatásba vezető rugalmas és átlátható útvonalak létrehozását és azok átjárhatóságát, amelyet olyan átláthatósági eszközök is elősegítenek, mint az európai képesítési keretrendszerhez kapcsolódó nemzeti képesítési keretrendszerek;
            
         
               5.
            
            
               bővítsék a rugalmas tanulási lehetőségek körét azzal, hogy sokszínűbbé teszik a tananyag átadási módjait, például annak révén, hogy az oktatás és a tanulás tekintetében hallgatóközpontú megközelítést alkalmaznak, szélesítik a részidőben elvégezhető képzések körét, kreditpont alapú szakmai gyakorlati lehetőségeket alakítanak ki, a képzést modulokban valósítják meg, valamint az IKT felhasználásával és garantált minőségű nyílt forrású oktatási anyagok létrehozásán keresztül lehetővé teszik a távtanulást;
            
         
               6.
            
            
               térképezzék fel, hogy milyen finanszírozási mechanizmusokkal ösztönözhetők az intézmények rugalmas, garantált minőségű tanulási lehetőségek kidolgozására és biztosítására;
            
         
               7.
            
            
               vizsgálják meg, hogy az intézmények finanszírozásának és a diákok pénzügyi támogatásának általános rendszere hogyan hat az alulreprezentált és hátrányos helyzetű csoportok felsőoktatásban való részvételére, továbbá azt, hogy a pénzügyi támogatásokat hogyan lehetne úgy célba juttatni, hogy azok javítsák a felsőoktatáshoz hozzáférők, az abban résztvevők és az oklevelet szerzők arányát;
            
         
               8.
            
            
               az oklevelet szerzők arányának növelése érdekében működjenek együtt a felsőoktatási intézményekkel és más érdekelt felekkel azáltal, hogy – mindenekelőtt rugalmasabb tananyag-átadás és a tanulmányok megkezdését követően a szükséges támogatás biztosítása révén – javítják az oktatási és tanulási folyamat minőségét, valamint javítják a kurzusok vonzerejét és munkaerő-piaci relevanciáját;
            
         
               9.
            
            
               vizsgálják meg a felsőoktatáshoz való hozzáférés, az abban való részvétel és az oklevél megszerzése tekintetében a tagállamok között esetlegesen fennálló regionális és földrajzi egyenlőtlenségeket és törekedjenek azok csökkentésére;
            
         
               10.
            
            
               a meglévő források optimális kihasználásával módszeresen gyűjtsenek összevethető, releváns adatokat annak érdekében, hogy a szakpolitika alakítása még inkább a tényeken alapuljon, valamint hogy hatékonyan nyomon lehessen követni az alulreprezentált és hátrányos helyzetű csoportok felsőoktatáshoz való hozzáférésre, az abban való részvételére és a felsőfokú tanulmányok sikeres elvégzésére vonatkozó nemzeti célok teljesítését;
            
         ÜDVÖZLI A BIZOTTSÁG AZON SZÁNDÉKÁT, HOGY:
   megerősíti az Európa 2020 stratégia empirikus hátterét, és ezzel az alábbiak révén támogatja azokat a tagállami fellépéseket, amelyek arra irányulnak, hogy növeljék a felsőoktatáshoz hozzáférők, az abban résztvevők, és az oklevelet szerzők arányát:
   
               a)
            
            
               a felsőoktatáshoz hozzáférők, az onnan lemorzsolódók és az oklevelet szerzők aránya tekintetében feltérképező tanulmány készítésébe fog az ezekkel kapcsolatos szakpolitikákról, azzal a céllal, hogy elemezze a különböző nemzeti és intézményi megközelítések eredményességét, valamint azt, hogy a szerkezeti, intézményi, személyes, társadalmi-kulturális és társadalmi-gazdasági tényezők hogyan befolyásolják a lemorzsolódást és a tanulmányok sikeres elvégzését;
            
         
               b)
            
            
               folytatja a közös munkát az Eurostattal azzal a megvalósíthatósági tanulmánnyal kapcsolatban, amelynek a célja, hogy hatékonyabbá tegye azt a módszert, amellyel adminisztratív adatok gyűjthetők a felsőfokú tanulmányok hosszáról és az oklevelet szerzők arányáról;
            
         
               c)
            
            
               tanulmányt készít a különböző finanszírozási modelleknek – vagy a költségmegosztásnak – a felsőoktatás eredményességére, hatékonyságára és méltányosságára való hatásáról, a felsőoktatás modernizálására vonatkozó 2011. évi menetrendben (7) vállalt kötelezettségnek megfelelően;
            
         FELKÉRI A TAGÁLLAMOKAT ÉS A BIZOTTSÁGOT, HOGY:
   
               1.
            
            
               folytassák a felsőoktatás szociális dimenziójával kapcsolatos munkát, például annak révén, hogy – a nyitott koordinációs módszer alkalmazásával, valamint a bolognai folyamat és a már elindult kezdeményezések keretében, a megfelelő szervekkel együttműködve – egymástól való tanulás révén tapasztalatokat cserélnek és tényeken alapuló szakpolitikai elemzéseket végeznek;
            
         
               2.
            
            
               a felsőoktatáshoz való hozzáféréssel, az abban való részvétellel és annak sikeres befejezésével kapcsolatos kérdések, valamint a különböző finanszírozási modellek hatásának vizsgálata során használják fel a Bizottság és más releváns források által végzett tanulmányok és más munkák eredményeit mint a téma további megvitatásának és a szakpolitika alakításának alapját;
            
         
               3.
            
            
               a felsőoktatás szociális dimenziójának érvényesítése során erősítsék az EU és a bolognai folyamat közötti szinergiákat azáltal, hogy az oktatás, a képzés, az ifjúság és a sport területén 2013 után megvalósítandó uniós program végrehajtása során optimalizálják a finanszírozási támogatást;
            
         
               4.
            
            
               az ifjúsági foglalkoztatási kezdeményezés keretében nyújtott pénzügyi támogatást fordítsák arra, hogy a kifejezetten a 25 év alatti hátrányos helyzetű vagy munkanélküli fiatalokat célzó lehetőségeket biztosítanak a felsőoktatásban, hogy azok elsajátíthassák a foglalkoztatáshoz szükséges készségeket.
            
         
      (1)  HL C 119., 2009.5.28., 2. o.
   
      (2)  HL C 135., 2010.5.26., 2. o.
   
      (3)  HL C 372., 2011.12.20., 36. o.
   
      (4)  14871/12.
   
      (5)  14871/12 ADD 6.
   
      (6)  HL C 398., 2012.12.22., 1. o.
   
      (7)  L 3. lábjegyzet.